Ψήφισμα του Συμβουλίου

της 22ας Δεκεμβρίου 2003

σχετικά με την ενδυνάμωση της κοινοτικής συνεργασίας στο πεδίο της έρευνας σε θέματα πολιτικής προστασίας

(2004/C 8/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,

Εκτιμώντας τα εξής:

(1) Η ενδυνάμωση της επιστημονικής του βάσης αποτελεί έναν από τους στρατηγικούς στόχους του "Προγράμματος για τη βελτίωση της συνεργασίας στην Ευρωπαϊκή Ένωση για την πρόληψη και τον περιορισμό των συνεπειών από τρομοκρατικές απειλές χρήσης χημικών, βιολογικών, ακτινολογικών ή πυρηνικών μέσων (CBRN)", το οποίο εκδόθηκε στις 20 Δεκεμβρίου 2002. Με την ενδυνάμωση αυτή θα καταστεί δυνατόν η ανάλυση και η αξιολόγηση των χημικών, βιολογικών, ακτινολογικών ή πυρηνικών κινδύνων, η θωράκιση των ευάλωτων σημείων και η πρόληψη, παρακολούθηση, έγκαιρη προειδοποίηση και επικοινωνία καθώς και η διαχείριση των επιπτώσεων να διεξάγονται αποτελεσματικά.

(2) Στη συνάρτηση αυτή, η Επιτροπή και τα κράτη μέλη εκλήθησαν να κάνουν χρήση του "Έκτου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας, με σκοπό τη συμβολή στη δημιουργία του ευρωπαϊκού χώρου έρευνας και στην καινοτομία (2002-2006)", το οποίο θεσπίσθηκε με την απόφαση αριθ. 1513/2002/ΕΚ του Ευρωπαϊκού Κοινοβουλίου και του Συμβουλίου(1) προκειμένου να ενισχύσουν τη συνεργασία σε αυτόν τον τομέα.

(3) Οι εκτιμήσεις και οι σκέψεις, οι οποίες είχαν ως αποτέλεσμα να καταταγεί η έρευνα στους στρατηγικούς στόχους του προγράμματος CBRN, αφορούν και οποιοδήποτε άλλο φυσικό ή ανθρωπογενή κίνδυνο.

(4) Οι ευρωπαϊκές χώρες επλήγησαν τα τελευταία χρόνια από μια άνευ προηγουμένου σειρά φυσικών καταστροφών· ειδικότερα, η συχνότητα και η ένταση των δυσμενών καιρικών φαινομένων έδειξαν ανοδική τάση που οδήγησε σε ευρύ φάσμα καταστροφών.

(5) Η συνεχώς γρηγορότερη τεχνολογική ανάπτυξη, ο όλο και πιο σύνθετος χαρακτήρας της κοινωνίας στις ανεπτυγμένες χώρες και η αυξανόμενη πυκνότητα του πληθυσμού προκαλούν αύξηση των κινδύνων στους οποίους είναι εκτεθειμένοι οι πληθυσμοί, όπως π.χ. οι βιομηχανικοί κίνδυνοι, συμπεριλαμβανομένων των κινδύνων που συνδέονται με την κατεργασία και την αποθήκευση επικίνδυνων ουσιών και των κινδύνων που συνδέονται με την αύξηση της κυκλοφορίας, συμπεριλαμβανομένης της μεταφοράς επικίνδυνων ουσιών· η εξέλιξη αυτή προκαλεί επίσης αύξηση των καθημερινών ατυχημάτων και έχει αρνητικές επιπτώσεις για το περιβάλλον.

(6) Θα πρέπει να αναληφθεί η αναγκαία δράση, προκειμένου να μειωθούν αυτοί οι φυσικοί και τεχνολογικοί κίνδυνοι, και, μεταξύ αυτών, οι πρωτοβουλίες έρευνας που αποβλέπουν στη βελτίωση της γνώσης των γενεσιουργών αιτίων των κινδύνων αυτών, να βελτιωθούν οι μηχανισμοί για την άμβλυνση των δυσμενών επιπτώσεών τους και να βελτιωθεί η ικανότητα να προβλέπονται ορισμένα φυσικά φαινόμενα, έτσι ώστε να μπορούν να λαμβάνονται δεόντως εκ των προτέρων μέτρα πολιτικής προστασίας.

(7) Η απόφαση 2001/792/ΕΚ, Ευρατόμ του Συμβουλίου, της 23ης Οκτωβρίου 2001, περί κοινοτικού μηχανισμού για τη διευκόλυνση της ενισχυμένης συνεργασίας στις επεμβάσεις βοήθειας της πολιτικής άμυνας(2), καλεί την Επιτροπή να ενθαρρύνει και να προωθεί την εισαγωγή και χρήση νέων τεχνολογιών στο πλαίσιο του μηχανισμού, μεταξύ άλλων, συστημάτων έγκαιρης προειδοποίησης και συναγερμού, την ανταλλαγή πληροφοριών, τη χρησιμοποίηση δορυφορικής τεχνολογίας και τη συνδρομή στη λήψη αποφάσεων κατά τη διαχείριση των έκτακτων περιστατικών.

(8) Η ενδυνάμωση της σχέσης μεταξύ των εμπλεκομένων στην πολιτική προστασία και των ερευνητών συνεχίζει να έχει ύψιστη σημασία,

ΚΑΛΕΙ ΤΗΝ ΕΠΙΤΡΟΠΗ ΚΑΙ ΤΑ ΚΡΑΤΗ ΜΕΛΗ:

1. να προωθούν την ανάπτυξη ερευνητικών προγραμμάτων για τον περιορισμό των φυσικών και τεχνολογικών κινδύνων και τη μείωση των σχετικών ατυχημάτων, αναπτύσσοντας την ευρύτερη δυνατή συνεργασία μεταξύ των αρμόδιων φορέων,

2. για τον σκοπό αυτό, να ενθαρρύνουν τα ιδρύματα ερευνών και άλλους αρμόδιους φορείς να εργάζονται για την επίτευξη κοινών στόχων πολιτικής προστασίας με σκοπό τη βελτίωση της προστασίας των ευρωπαίων πολιτών από φυσικούς ή τεχνολογικούς κινδύνους, χρησιμοποιώντας τις δυνατότητες που προσφέρει το έκτο ερευνητικό πρόγραμμα-πλαίσιο,

3. να ενισχύουν τις δράσεις στον τομέα της έρευνας που αναλαμβάνονται δυνάμει της απόφασης 2001/792/ΕΚ, Ευρατόμ,

4. να ενισχύουν τους δεσμούς μεταξύ ερευνητών και εμπλεκομένων στην πολιτική προστασία.

(1) ΕΕ L 232 της 29.8.2002, σ. 1.

(2) ΕΕ L 297 της 15.11.2001, σ. 7.